মঙ্গলবার ৪ কেন্দ্রে ভোট, সব বুথে থাকবে কেন্দ্রীয় বাহিনী

কলকাতা: আগামিকাল মঙ্গলবার রাজ্যের চারটি লোকসভা আসনে তৃতীয় দফার নির্বাচন (Third Phase Election)। সেইসঙ্গে ভগবানগোলা বিধানসভা কেন্দ্রের উপনির্বাচন। এর আগের দু’দফা নির্বাচন কেন্দ্রীয় বাহিনীর নিরাপত্তার মধ্যে দিয়ে হয়েছে। মঙ্গলবার তৃতীয় দফার ভোটে মোট ৩৩৪ কোম্পানি কেন্দ্রীয় বাহিনী মোতায়েন থাকছে। নির্বাচন কমিশন জানিয়েছে, মালদহে ১৪৪ কোম্পানি , জঙ্গিপুরে ৬৪ কোম্পানি, মুর্শিদাবাদে ১১৪ কোম্পানি কেন্দ্রীয় বাহিনী নিরাপত্তায় মোতায়েন থাকবে।  রাজ্য পুলিশ থাকবে ১৩,৬০১ জন। কালকের ভোটের জন্য সাধারণ পর্যবেক্ষক থাকছেন ৫ জন।  পুলিশ পর্যবেক্ষক ২ জন, আয় ও ব্যয় পর্যবেক্ষক ৫ জন। ভোটে কোনও হিংসাত্মক ঘটনা যাতে না ঘটে সেদিক কড়া নজর দিতে বলেছে নির্বাচন কমিশন (Election Commission) ।

মঙ্গলবার ১২ রাজ্যের ৯৪টি লোকসভা কেন্দ্রে ভোটগ্রহণ হবে। যার মধ্যে পশ্চিমবঙ্গের ৪টি কেন্দ্র রয়েছে। এই কেন্দ্রগুলি হল মালদহ উত্তর, মালদহ দক্ষিণ, মুর্শিদাবাদ এবং জঙ্গিপুর। সোমবারের মধ্যেই বিভিন্ন ভোটকেন্দ্রে ভোটকর্মীরা পৌঁছে গিয়েছেন। তৃতীয় দফার নির্বাচনের  আগেই রাজ্যে এসেছে আরও ৫৩ কোম্পানি কেন্দ্রীয় বাহিনী (Central Force)।

মুর্শিদাবাদের একাধিক জায়গা থেকে অশান্তির খবর সামনে এসেছে । বিস্ফোরণে কেঁপে উঠেছে রেজিনগর ও বেলডাঙার মতো এলাকা ৷  বিশেষ করে মুর্শিদাবাদ এবং জঙ্গিপুর নিয়ে অতিরিক্ত সতর্কতা অবলম্বন করেছে কমিশন। ৪০৬ কোম্পানি কেন্দ্রীয় বাহিনীর মধ্যে ২৫৬ কোম্পানি বাহিনী বুথে বুথে মোতায়েন থাকবে। বাকি ১৫০ কোম্পানি ক্যুইক রেসপন্স টিম হিসেবে থাকবে।

আরও পড়ুন:  আগামিকাল মুর্শিদাবাদে সেলিমের পরীক্ষা, ১৩ মে বহরমপুরে অধীরের

মুর্শিদাবাদ কেন্দ্রে মূল লড়াই হচ্ছে সিপিএম প্রার্থী মহম্মদ সেলিম, বিজেপির গৌতম ঘোষ এবং তৃণমূল প্রার্থী তথা বিদায়ী সাংসদ আবু তাহের খানের মধ্যে। জঙ্গিপুর লোকসভা  কেন্দ্রের অধীনে বিধানসভা ক্ষেত্রগুলিতে ২০২১ সালের বিধানস ভোটে ভালো ফল করেছিল তৃণমূল। ২০১৯ সালে মালদহ দক্ষিণ আসনটি জিতেছিল কংগ্রেস। ওই আসন ধরে রাখার চ্যালেঞ্জ রয়েছে কংগ্রেসের কাছে। প্রবীণ কংগ্রেস নেতা এবং বিদায়ী সাংসদ আবু হাসেম খান চৌধুরীর ওই আসনে লড়াইয়ে নেমেছেন তাঁর ছেলে ঈশা খান চৌধুরী। তাঁর লড়াই তৃণমূলের শাহনওয়াজ আলি রেহান এবং বিজেপির শ্রীরূপা মিত্র চৌধুরীর সঙ্গে।

চার কেন্দ্রে মোট ক্রিটিকাল বুথ ২৮৩০

মালদহ উত্তর ৬৫১

মালদহ দক্ষিণ ৭০২

জঙ্গিপুর ৭৬২

মুর্শিদাবাদ ৭১৫

চার কেন্দ্রে  মোট ভোট গ্রহণ কেন্দ্র ৭৩৬০

মালদহ উত্তর ১৮১২

মালদহ দক্ষিণ ১৭৫৯

জঙ্গিপুর ১৮৫১

মুর্শিদাবাদ ১৯৩৮